અમદાવાદ: શહેર ફરતે આવેલા રિંગરોડ પર પુરઝડપે પસાર થઇ રહેલા વાહનચાલકોના કારણે દર એકાદ-બે દિવસે અકસ્માતોની ઘટના બને છે. મોડી રાતે ભાડજ સર્કલ પર પુરઝડપે આવતી કાર એક ડમ્પરમાં ઘૂસી જતાં અકસ્માત સર્જાયો હતો. અકસ્માત બાદ કારમાં એકાએક આગ લાગતાં તેમાં બેઠેલા ત્રણ યુવક બળીને ભડથું થઇ ગયા હતા જ્યારે બે લોકો ગંભીર રીતે દાઝી જતાં તેમને સારવાર માટે હોસ્પિટલમાં ખસેડવામાં આવ્યા છે. અકસ્માતની આ ઘટનામાં મહેસૂલ પ્રધાન કૌશિક પટેલના વેવાઇનો પુત્ર તેમજ કોંગ્રેસના ધારાસભ્ય ભગવાનભાઇ બારડ અને પૂર્વ ધારાસભ્ય જસુભાઇ બારડનાં સગા ભત્રીજાનાં મોત થયાં છે.